‘Werkloosheid veel erger as amptelike syfer’Argieffoto. Solidariteit het hul kommer uitgespreek oor die deurlopende, skynbaar nimmereindigende toename in die werkloosheidskoers. Solidariteit bevraagteken ook verder Statistieke Suid-Afrika (SSA) se metodologie wat ontmoedigde werksoekers vanuit hul amptelike meting van werkloosheid uitsluit. Morné Malan, senior navorser verbonde aan die Solidariteit Navorsingsinstituut (SNI) verduidelik dat daar baie sterk gegewens bestaan wat impliseer dat die syfers, soos vervat in die jongste vrystelling van die kwartaallikse arbeidsmagopname (QLFS), hoewel onrusbarend, steeds ŉ meer rooskleurige prent skets as die werklikheid wat miljoene Suid-Afrikaners beleef. Malan argumenteer: Hoewel die gebruik van die eng definisie vir werkloosheid ŉ algemene gebruik reg oor die wêreld is en ook aanbeveel word deur die Internasionale Arbeidsorganisasie (IAO), is daar verskeie redes om te glo dat hierdie meting nie ŉ akkurate maatstaaf vir Suid-Afrika se werksmag is nie, onder andere weens die feit dat Suid-Afrika ŉ buitengewone groot gaping tussen die eng werkloosheidskoers (29,0%) en die uitgebreide definisie (38,5%) het; ons ŉ besondere lae arbeidsabsorpsiekoers (42,4%) het; en ŉ 2013 studie aan die Universiteit van KwaZulu-Natal toon dat sogenaamde ontmoedigde werksoekers, wat nie in die amptelike koers as werkloos getel word nie, geensins ŉ swakker kans staan om in diens geneem te word as die sogenaamde aktiewe werksoekers nie. Solidariteit benadruk dat metodologiese debatte rondom werkloosheid van kritieke belang is, aangesien beleid slegs doeltreffend kan wees wanneer dit ŉ akkurate fondasie het om op te bou. Malan voer aan dat dit bitter moeilik is om oplossings vir probleme voor te stel wanneer almal ŉ wanindruk het oor die omvang en die aard van die probleem onder bespreking. Solidariteit stel dat ŉ werkloosheidskoers van 38,5% selfs nog groter aksie van die regering eis om die uitdagings van strukturele werkloosheid aan te pak. “Die regering veroorsaak die probleem met teen-produktiewe beleide soos ŉ minimumloon, streng arbeidswetgewing, verskerpte afdwinging van swart ekonomiese bemagtiging (SEB), en talle meer. Die enigste oplossing vir die regering is om hierdie hindernisse vir dié wat besigheid in Suid-Afrika doen, uit die weg te ruim. Anders is ek bevrees dat werkloosheid, wat gepaardgaan met tallose ander maatskaplike en ekonomiese kwessies, nooit opgelos sal kan word nie,” het Malan afgesluit.